**Jó játékok mesefeldolgozás után tanteremben is**

**A válogatós postaláda**

Azonos méretű kartondobozokat egy –egy színnel bevonunk, kb. 4 színnel dolgozunk először elsős, másodikos gyerekekkel. A tanulókat ötös csoportokra osztjuk, majd minden tanuló kezébe adunk egy színes kislabdát, amit a neki megfelelő színű dobozba kell bedobnia. Ha eltévesztette, egy figyelő visszadobja neki a labdát. Minden csoport 1-1 pontot kap a jól bedobott labdáért, 1-1 mínusz pontot a hibásan dobottért vagy ha nem talált bele.

Nehezítésként egyszerre két labdát kell bedobnia, ugyanolyan színűeket. A pontszámot kettőre növelhetjük.

**Erdei kaland**

A tanulókat beosztjuk ötös csoportokba. A csoportnak ki kell választania egy versenyzőt, aki versenyt kúszik az elvarázsolt fák életéért. A csoport többi tagja fát alakít, akik nyilakkal mutatják az ösvényt a kúszó csapattagnak. A fa nem mozdulhat, a rátűzött nyíl iránya mutatja, hogy merre haladjon. Minél hosszabb a pálya, annál több időt adunk a csapatnak a teljesítésre. Lehet nehezíteni az akadálypályát, a nyìí jelezheti, hogy át kell bújnia egy pad alatt, vagy akár felette kell átmásznia.

**Ugróiskola kicsit másképp kukazsákból**

Adott egy fekete 120 literes kukazsák kettévágva hosszában, fehér szigetelőszalag, olló.

A startvonaltól indul majd dupla nyilak jelzik az utat merre kell ugrani, a nyilak hegyénél kell legyen mindig a lábfej. Mivel kicsi területen is hasznosítható, ezért U alakban körbejárnak a nyilak a zsákon, majd a célba érkezésnél akár mondókát is mondathatunk, vagy nyelvtanulásnál kérdésre kell válaszolni.

A hátulját is felhasználtuk, itt a zsák közepe egy kör volt majd előre, hátra, balra, jobbra nyilakat ragasztottam rá ugyancsak fehér szigetelőszalaggal, majd vezényszóra kellett a megfelelő irányba ugrani. Nagy kedvenc heteken át a szabad időben.

A lenti vázlat csak támpontot ad, nyilván tetszés szerint nehezíthető a pálya, akár féllábas ugrást is lehet beiktatni.